କ'ଣ ଇସାରା କରୁଛି ଓଡ଼ିଶା ସଂକ୍ରମଣ? | Kanak News\nସ୍ଥିର ରହିପାରେ କି ଓଡ଼ିଶା ସଂକ୍ରମଣ । ୪ ଦିନ ଧରି ୬ରୁ ସାଢ଼େ ୬ ହଜାର ଭିତରେ ରହୁଛି ପଜିଟିଭ୍ ମାମଲା ।\nରାଜ୍ୟରେ ୨ ଦିନ ହେଲା ଆଇସିୟୁରେ ବଢୁଛି କରୋନା ଆକ୍ରାନ୍ତଙ୍କ ସଂଖ୍ୟା\nକନକ ବ୍ୟୁରୋଃ ରାଜ୍ୟରେ ପ୍ରଥମେ ୩ ହଜାର , ପରେ ୪ ହଜାର ଏବଂ ହଠାତ ୬ ହଜାର ଉପରକୁ ଡେଇଁଛି ସଂକ୍ରମଣ । କ୍ରମାଗତ ଭାବେ ୪ ଦିନ ଧରି ୬ ହଜାର ଉପରେ ରହିଛି ସଂକ୍ରମଣ । ଯଦି ଏପରି ସଂକ୍ରମଣ ହାର ଲାଗିରହେ , ତେବେ ଆଗାମୀ କିଛି ଦିନ ମଧ୍ୟରେ ସଂକ୍ରମଣ ସ୍ଥିର ହେଲା ବୋଲି କୁହାଯାଇପାରିବ । ଏହାରି ଭିତରେ ହସ୍ପିଟାଲରେ ରୋଗୀଙ୍କ ସଂଖ୍ୟା ବଢୁଥିବାରୁ ରାଜ୍ୟରେ ଆଇସିୟୁ ବେଡ ଅଛି କି ନାହିଁ ସେନେଇ ପ୍ରଶ୍ନ ଉଠିଛି ।\nଏପ୍ରିଲ ମାସ ୧୮ ତାରିଖରେ ରାଜ୍ୟରେ ୩୬୬୪ଜଣ କରୋନାରେ ସଂକ୍ରମିତ ହୋଇଥିବା ବେଳେ ୨୦ ତାରିଖରେ ଏହି ସଂଖ୍ୟା ୪ହଜାର ଟପିଥିଲା । ଲଗାତର ଭାବେ ୩ଦିନ ୪ହଜାର ଉପରେ ରହିଥିଲା ସଂକ୍ରମଣ । କିନ୍ତୁ ଅଚାନକ ୨୨ ଏପ୍ରିଲରେ ସଂକ୍ରମଣ ସଂଖ୍ୟା ୬ ହଜାର ଟପିଗଲା । ୨୨ ଏପ୍ରିଲରୁ ୨୫ ଏପ୍ରିଲ ମଧ୍ୟରେ ଏବେ କ୍ରମାଗତ ଭାବେ ୬ ହଜାର ଉପରେ ରହୁଛି ସଂକ୍ରମଣ । ଆଗାମୀ ୪ରୁ ୫ ଦିନ ସଂକ୍ରମଣ ହାର ଯଦି ଏହିପରି ରହେ କିମ୍ବା ୬ହଜାର ତଳକୁ ଖସିବା ଆରମ୍ଭ କରେ ତେବେ ସଂକ୍ରମଣ ସ୍ଥିର ହେଲା ବୋଲି କୁହାଯାଇପାରେ ।\nରାଜ୍ୟର ହସ୍ପିଟାଲରେ ଦିନକୁ ଦିନ ବଢୁଥିବା ଆକ୍ରାନ୍ତଙ୍କ ସଂଖ୍ୟା ଏବଂ ଆଇସିୟୁ ବେଡରେ ରୋଗୀଙ୍କ ଭର୍ତି ସଂଖ୍ୟା ଭାବିବାକୁ ବାଧ୍ୟ କରିଛି, ଆମ ପାଖରେ କେତେ କରୋନା ବେଡ ରହିଛି ଏବଂ କେତେ ଖାଲି ଅଛି? କାରଣ, ୨୩ ତାରିଖରେ ୨୬ ପ୍ରତିଶତ ଆଇସିୟୁ ବେଡ୍ ଭର୍ତି ହୋଇଥିବାବେଳେ ୨୪ ଘଂଟା ଭିତରେ ଏହା ୩୫ ପ୍ରତିଶତକୁ ବୃଦ୍ଧି ପାଇଛି । ନଜର ପକାନ୍ତୁ କରୋନା ବେଡର ସଂଖ୍ୟା ଉପରେ...\nରାଜ୍ୟରେ କରୋନା ବେଡର ହିସାବ\nରାଜ୍ୟରେ ସରକାରୀ ଓ ଘରୋଇ ହସ୍ପିଟାଲରେ ମୋଟ୍ ୯୯୧୨ କରୋନା ବେଡ୍ ରହିଛି\nଏହା ମଧ୍ୟରୁ ୨୨.୧୮ ପ୍ରତିଶତ ଅର୍ଥାତ ୨୧୯୮ ବେଡରେ ଅଛନ୍ତି କରୋନା ଆକ୍ରାନ୍ତ\nସରକାରୀ ଓ ଘରୋଇ ହସ୍ପିଟାଲରେ ୨୪୩୬ ଆଇସିୟୁ ବେଡ ମହଜୁଦ ଅଛି\nତାହା ମଧ୍ୟରୁ ୩୫.୫୯ ପ୍ରତିଶତ ଅର୍ଥାତ ୮୬୭ଟି ଆଇସିୟୁ ବେଡରେ ଅଛନ୍ତି କରୋନା ରୋଗୀ\nମୋଟ୍ ୮୦୪ ଭେଂଟିଲେଟର ମଧ୍ୟରୁ ୧୮.୦୩ ପ୍ରତିଶତ ଅର୍ଥାତ ୧୪୫ ବେଡରେ ରୋଗୀ ଅଛନ୍ତି\nରାଜ୍ୟରେ ମୋଟ୍ ୨୦,୪୦୭ ଅକ୍ସିଜେନ ଯୁକ୍ତ ସ୍ୱତନ୍ତ୍ର ବେଡ୍ ପ୍ରସ୍ତୁତ ରଖାଯାଇଛି\nଏବେ ନଜର ପକାନ୍ତୁ ଭାରତରେ କରୋନା ସଂକ୍ରମିତଙ୍କ ସଂଖ୍ୟା କିପରି ବଢୁଛି । ଦେଶରେ ପ୍ରତି ମିନିଟରେ ୨୪୩ଜଣ ଲୋକ ସଂକ୍ରମିତ ହେଉଛନ୍ତି । ଗତ ୨୪ଘଂଟା ଭିତରେ ୩ ଲକ୍ଷ ୪୯ ହଜାର ୬୯୧ ନୂଆ ସଂକ୍ରମିତ ଚିହ୍ନଟ ହୋଇଛନ୍ତି । କରୋନା ୨ ହଜାର ୭ଶହ ୬୭ଜଣଙ୍କର ଜୀବନ ନେଇଛି । ତେବେ ପ୍ରଶ୍ନ ଉଠୁଛି ଆଇସିୟୁରେ କରୋନା ଆକ୍ରାନ୍ତଙ୍କ ସଂଖ୍ୟା ବଢୁଥିବାବେଳେ କେତେ ରୋଗୀଙ୍କ ପାଇଁ ଅକ୍ସିଜେନର ଆବଶ୍ୟକତା ପଡୁଛି । ଓଡିଶା ଅନ୍ୟ ରାଜ୍ୟଗୁଡିକୁ ଅକ୍ସିଜେନ୍ ଯୋଗାଇ ଦେଉଥିବାବେଳେ ରାଜ୍ୟର ରୋଗୀଙ୍କ ପାଇଁ ପର୍ଯ୍ୟାପ୍ତ ଅକ୍ସିଜେନ୍ ମହଜୁଦ ଅଛି କି ନାହିଁ, ସେନେଇ ବଡ ପ୍ରଶ୍ନ ଉଠିଛି ।\nରାଜ୍ୟରେ ଅକ୍ସିଜେନର ହିସାବ\nରାଜ୍ୟରେ ମୋଟ୍ ୨ ହଜାର ୧୯୮ ଆକ୍ରାନ୍ତ ହସ୍ପିଟାଲ ବେଡରେ ଅଛନ୍ତି\nଏମାନଙ୍କ ମଧ୍ୟରୁ ଗୁରୁତର ରୋଗୀଙ୍କ ପାଇଁ ୩୫.୯୯ ମେଟ୍ରିକ ଟନ୍ ଅକ୍ସିଜେନ ଦରକାର\nରାଜ୍ୟରେ ଉତ୍ପାଦନ ହେଉଛି ପ୍ରାୟ ୫୦୦ ମେଟ୍ରିକ ଟନ୍ ଅକ୍ସିଜେନ୍\nସିଲିଣ୍ଡର ଜରିଆରେ ୧୨୯. ୬୮ ମେଟ୍ରିକ ଟନ୍ ଅକ୍ସିଜେନ୍ ଉତ୍ପାଦନ ହେଉଛି\nଦୈନିକ ୩୭୫ ମେଟ୍ରିକ ଟନ୍ ତରଳ ମେଡିକାଲ ଅକ୍ସିଜେନ୍ ଉତ୍ପାଦନ ହେଉଛି\nଏପର୍ଯ୍ୟନ୍ତ ୪୯ଟି ଟ୍ୟାଙ୍କରରେ ୮୬୯ ମେଟ୍ରିକ ଟନ୍ ଅକ୍ସିଜେନ୍ ବାହାର ରାଜ୍ୟକୁ ଗଲାଣି\n'ହାତଯୋଡି କହୁଛି କରୋନା ନିୟମ ମାନନ୍ତୁ' । ରାଜ୍ୟବାସୀଙ୍କୁ କୋଭିଡ୍ ନିୟମ ମାନିବାକୁ ହାତଯୋଡିଲେ ମୁଖ୍ୟମନ୍ତ୍ରୀ । କହିଲେ, ପ୍ରତିଟି ଜୀବନ ମୋ ପାଇଁ ମୂଲ୍ୟବାନ ।\nକୋଭିଡ୍ ଟିକା ପାଇଁ ସେରମ ଇନଷ୍ଟିଚ୍ୟୁଟକୁ ଚିଠି ଲେଖିଲେ ରାଜ୍ୟ ସରକାର । ୩ କୋଟି ୭୭ ଲକ୍ଷ ଡୋଜ୍ ଦେବା ପାଇଁ ଚିଠି ।
